 Ikunlẹ abiyamọ o! awọn ọlọpaa taṣiiri iku to pa Mohbad : Nibaamu pẹlu ileri wọn, ileeṣẹ ọlọpaa ipinlẹ Eko ti taṣiiri ohun ti iwadii wọn fidi ẹ mulẹ pe o ṣokunfa iku ojiji to pa Oloogbe Ilerioluwa Alọba, tawọn eeyan mọ si Mohbad.Eyi waye ninu ipade apero akanṣe kan nibi ti Kọmiṣanna ọlọpaa ipinlẹ Eko, CP Idowu Owohunwa ti ba awọn oniroyin sọrọ lọsan-an ọjọ Ẹti, Furaidee, ọjọ kẹfa, oṣu Kẹwaa yii, lori abajade iwadii ijinlẹ ti ikọ ẹlẹni mẹtala ti wọn yan lati tuṣu desalẹ ikoko iku yajo-yajo to pa onkọrin hipọọpu ọhun, Mohbad loju de lọjọ Aje, Monde, ọjọ kejila, oṣu Kẹsan-an ọdun 2023 yii. Gbọngan apero to wa lolu-ileeṣẹ ọlọpaa Eko niluu Ikẹja ni Owohunwa sọrọ ọhun.Lapa ikadii ọrọ rẹ, Kọmiṣanna ọlọpaa ni:Awọn iṣẹlẹ to sọ kọra eyi to ṣokunfa iku Ilerioluwa Ọladimeji Alọba ni taarata ree. Laarin ọjọ kẹwaa si ọjọ kẹtala oṣu yii lawọn iṣẹlẹ naa waye, laarin ilu Ikorodu nibi to ti lọọ ṣere alẹ kan si Lẹkki nibi ti oloogbe naa n gbe si ni.Obinrin nọọsi alabẹrẹ kan, Feyisayọ Ogedengbe, ti jẹ ọmọ ẹkọṣẹ nọọsi lo gun Mohbad labẹrẹ pẹlu awọn egboogi to lagbara gidi, eyi to ṣamọna si bi MohBad ṣe ku. A ti mu un, oun si ni afurasi ọdaran ti ẹsun rẹ wuwo ju ninu ọrọ yii.Feyisayọ yii ki i ṣe ojulowo akọṣẹmọṣẹ nọọsi, ko si lorukọ lọdọ ijọba, abẹrẹ ti ko tọna to fun oloogbe naa, ati bo ṣe jẹ abẹle lo ti ṣiṣẹ ọhun, ti i ki i ṣe lọsibitu ni iwadii wa fidi ẹ mulẹ pe o fa hilahilo ṣe de ba MohBad, ti aibalẹ ara ọhun si papa mu ẹmi ẹ lọ ni deede aago mẹrin ku iṣẹju mẹtadinlogun lọjọ kejila oṣu Kẹsan-an ọdun 2023.Kọmiṣanna ọlọpaa tun ni yatọ si pe nọọsi naa ti gba pe awọn abẹrẹ toun gun fun oloogbe yii gbodi lara rẹ, to si ṣeku pa a, iwadii ati ayẹwo ti igbimọ awọn oniṣegun kan ṣe nipa iṣẹlẹ yii fidi ẹ mulẹ pe abẹrẹ to gba kẹyin yẹn gan-an ni ṣangba ti fọ, gẹgẹ bo ṣe wi. 